Domstolens dom (Fjerde Afdeling) af 3. juli 2025 – R.S. (anmodning om præjudiciel afgørelse fra Sąd Rejonowy dla Łodzi-Śródmieścia w Łodzi – Polen)
(Sag C-582/23 1, Wiszkier 2 )
(Præjudiciel forelæggelse – direktiv 93/13/EØF – urimelige kontraktvilkår i forbrugeraftaler – artikel 6, stk. 1, og artikel 7, stk. 1 – de nationale retters kompetence og forpligtelser – konkursbehandling af en fysisk person – skifterettens manglende beføjelse til af egen drift at undersøge, om vilkårene i en aftale, der ligger til grund for en fordring, der er opført på fordringslisten, er urimelige – denne rets manglende beføjelse til at anordne foreløbige foranstaltninger – effektivitetsprincippet)
Processprog: polsk
Den forelæggende ret
Sąd Rejonowy dla Łodzi-Śródmieścia w Łodzi
Parter i hovedsagen
Sagsøger: R.S.
Procesdeltagere: G. S.A., P.C. som kurator for R.S. og M.S., M.K. som kurator for G. S.A., J.J. og M.G.
Konklusion
Artikel 6, stk. 1, og artikel 7, stk. 1, i Rådets direktiv 93/13/EØF af 5. april 1993 om urimelige kontraktvilkår i forbrugeraftaler
skal fortolkes således, at
disse er til hinder for en national lovgivning, som inden for rammerne af en konkursbehandling af fysiske personer fastsætter, at når fordringslisten er godkendt af en retsinstans – uden at denne har undersøgt, om vilkårene i den pågældende aftale eventuelt er urimelige – og konkursbehandlingen indledes for skifteretten, er sidstnævnte bundet af denne liste, således at den hverken kan bedømme, om vilkårene i en kreditaftale, som ligger til grund for en på nævnte liste opført fordring, er urimelige, eller ændre denne, men skal udsætte sagen og henvise spørgsmålet om disse vilkårs eventuelt urimelige karakter til denne retsinstans.
Artikel 6, stk. 1, og artikel 7, stk. 1, i direktiv 93/13, sammenholdt med effektivitetsprincippet,
skal fortolkes således, at
disse er til hinder for en national lovgivning, der inden for rammerne af en konkursbehandling af fysiske personer ikke fastsætter en mulighed for skifteretten for at anordne foreløbige foranstaltninger med henblik på at tilpasse fallentens situation i afventning af en afgørelse, der afslutter undersøgelsen af, om vilkårene i en kreditaftale, som ligger til grund for en fordring, der er opført på den af en anden retsinstans godkendte fordringsliste, er urimelige, uden at denne retsinstans har undersøgt, om vilkårene i den pågældende aftale eventuelt er urimelige.
____________
1 EUT C, C/2024/406.
1 Den foreliggende sags navn er et vedtaget navn. Det svarer ikke til et navn på en part i sagen.